**РЕЦЕНЗИЯ**

**на дисертационен труд на тема:**

**РОЛЯТА НА СЕМЕЙСТВОТО**

**И ОБРАЗОВАТЕЛНИТЕ ИНСТИТУЦИИ ЗА РАЗВИТИЕ НА ЕМОЦИОНАЛНАТА ИНТЕЛИГЕНТНОСТ,**

**С ФОКУС КЪМ ДЕЦА СЪС СИНДРОМ НА ДАУН**

за присъждане на образователна и научна степен „Доктор“

област на висше образование 1. Педагогически науки

професионално направление 1.2 Педагогика (Предучилищна и медийна педагогика) с обучение на английски език

**Автор: Олга-Евгения Атанасиос Филипу**

**Научен ръководител: доц. д-р Розалина Пламенова Енгелс-Критидис**

1. **Структурни параметри на дисертационния труд**

Дисертационният труд е в обем от 229 страници, от които 16 страници библиография и 27 страници приложения. Състои се от увод, пет глави, заключение, приноси, библиография и приложения. В текста са включени 13 таблици, 19 графики и 5 фигури. Библиографията съдържа 210 заглавия на английски и гръцки език.

В структурен план, дисертацията съдържа всички необходими компоненти за оценката й:

- Програмна ориентация с фокусиране на проблематиката към емоционалната интелигентност в предучилищна възраст при деца със синдром на Даун: целеви и хипотетични параметри; основни задачи; методологически и методически акценти; организация на изследването;

- Теоретичен анализ на проблемната област по посока на: ролята на емоционалната интелигентност в психологията на развитието, конкретизирана към предучилищна възраст и влиянието на семейството, детската градина, началната степен на основното образование и образователните центрове; спецификата на посочените акценти в контекста на характеристиките на децата със синдром на Даун и възможностите за взаимодействие между семейството и образователните институции за развитие на емоционална интелигентност.

- Диагностични параметри и формиращи проекции на изследването, свързани с въпросници за родители и учители, тестови игри за разпознаване и изразяване на емоции, образователна програма за развитие и подобряване на емоционалната интелигентност при деца със синдром на Даун“.

**2. Съдържателни параметри на дисертационния труд**

**ГЛАВА 1. „Емоционалната интелигентност и нейната роля за общото психично развитие на децата в предучилищна възраст“**, съдържа пет параграфа, акцентиращи върху: развитието в предучилищна възраст; дефинитивни и теоретични акценти, свързани с емоциите и емоционална интелигентност; ролята на факторите от социално-педагогическата система за продуциране на емоционална интелигентност.

В този план, авторът прави опит за представяне на характеристиките на социално-емоционалното, когнитивното и двигателното развитие, свързвайки ги със символиката на ролевата игра.

В тази глава, като положителен акцент, прави впечатление историографското описание на възгледите за емоционалната интелигентност, както и фокусирането на нейната специфика към периода на предучилищна възраст.

**ГЛАВА 2. „Специфика на развитието на емоционалната интелигентност при деца със синдром на Даун“,** съдържа седем параграфа, представящи общата характеристика на синдрома, конкретиката на емоционалното и социалното развитие на тези деца, в контекста на емоционалната интелигентност, както и ролята на семейството образователните институции за стимулирането на емоционална интелигентност.

Като положителен момент отчитам увереността на автора, че децата със синдрома на Даун развиват способности за разпознаване на емоции, подобно на други деца от една и съща възраст, т.е. емоционалната интелигентност продуцира възможности за последващо адекватно социално развитие, разбира се, чрез подходяща среда и общуване в семейството и образователните институции.

**ГЛАВА 3. „Изследване ролята на семейството и образователните институции за развитието на емоционална интелигентност при деца в предучилищна възраст, със специален фокус към деца със синдром на Даун“,** съдържа три параграфа, представящи програмната ориентация на дисертацията/цел, задачи, хипотези/, методологическата и методическата ориентация на изследването, както и контингента от респонденти по посока на: определяне равнището на влияние на семейната и образователната среда върху развитието на емоционалната интелигентност при деца с типично развитие и при деца със синдром на Даун; разработване и апробация на образователни технологии за стимулиране на ролята на тези фактори за продуциране на емоционална интелигентност в предучилищна възраст.

В този план, налице са: адекватни изследователски задачи, свързани с експериментална работа относно образователна технология за подобряване на емоционалната интелигентност - “Природна програма за развитие на емоционалната интелигентност при деца в предучилищна възраст с типично развитие и със синдром на Даун”; подробно описани фази и етапи за реализация на диагностичните и формиращи проекции; адекватна методика; достатъчен контингент на респондентите.

**ГЛАВА 4. „Подобряване ролята на семейството и образователните институции за развитие на емоционална интелигентност при деца от предучилищна възраст (с фокус към деца със синдром на Даун), посредством педагогически технологии, основани на дейности, свързани с природата“,** представя теоретичната обосновка на ролята на контакта с природата за емоционалното развитие на децата в предучилищна възраст и най-важното – теоретико-експериментален модел за развитие на емоционалната интелигентност при деца в предучилищна възраст с типично развитие и със синдром на Даун.

Като плюс на дисертацията отчитам, че “Природната програма за развитие на емоционалната интелигентност при деца в предучилищна възраст с типично развитие и със синдром на Даун” е подробно описана и най-важното – апробирана, което дава сноване на автора за препоръки към детските градини.

**ГЛАВА 5. „Анализ на данните от научното изследване – качествени и количествени анализи“,** представя резултативните и аналитичните характеристики на изследването, свързани с данни от въпросници за учители и родители, наблюдение и шаблони за емоции при децата в предучилищна възраст.

В този план е налице визуализация и наличието на адекватен анализ на резултатите.

**Дискусията и заключението** обобщават постиженията на дисертацията и са актуална база за ефективност на образователния процес в детската градина.

**3. Нормативна уредба**

Във връзка с нормативната уредба, свързана със „Закон за научните степени и звания“, „Закон за развитие на академичния състав в Република България“ и „Правилник за прилагане на Закона за развитие на академичния състав в Република България“ са спазени всички изисквания и няма допуснати нарушения, а именно:

- В трудът няма плагиатство, налице е оригиналност на дисертацията и тя не нарушава авторските права, и правата на интелектуалната собственост на никого;

- Публикациите са по темата на дисертацията.

**4. Основни приноси на дисертационния труд**

**4.1. Теоретичен аспекти.**

- Направен е успешен опит за интердисциплинарна дискусия на актуална проблематика, с акцент върху педагогическите проекции в сътрудничеството между образователните институции и семейството за развитие на емоционалната интелигентност на децата със синдром на Даун.

- Наличие на теоретично обоснован и детайлизиран модел под названието „Природна програма за стимулиране и оптимизация на емоционалната интелигентност на деца със синдром на Даун и деца с типично развитие в предучилищна възраст“.

**4.2. Практико-приложни аспекти.**

- Наличие на авторова методика за диагностика на проучваните феномени.

- Адекватна реализация на „Природната програма“ като форма и средство за стимулиране на емоционалното развитие на деца с типично развитие и със синдром на Даун чрез реален контакт с природата, при реално участие на семейството, образователните институции, включваща редица дейности, свързани с живи образци от природата.

- Оптимизация на образователния процес в детската градина чрез практическо сътрудничество между педагогически специалисти и родители.

**5. Забележки и въпроси**

**Забележки:** Броят на хипотезите би могъл да се редуцира, защото първите четири хипотези визират ролята на семейната среда. Същото се отнася и за хипотези №6,7.

Освен това, за мен глобалната педагогическа хипотетична визия трябва да бъде свързана с реализацията на „Природната програма“ и изводите потвърждават тази констатация, защото са свързани именно с нея.

**Въпрос:** С какво конкретно можете да подкрепите извод №5, че „по отношение на развитието на емоционалната интелигентност, децата със синдром на Даун не се нуждаят от специални дейности, предназначени за тях, в сравнение с резултатите на типично развиващите се деца“.

В този план, до кой етап на емоционалната интелигентност достигнаха децата с типично развитие и тези със синдром на Даун, освен изразяване и разпознаване/според резултатите от емоционалните шаблони/ - може би назоваване и дефиниране на емоциите?

**Въпрос:** Установи ли се, защото не е отразено в изводите, че „ако майките на децата в предучилищна възраст са емоционално интелигентни, то децата им ще развият ЕИ по-добре“ /Хипотеза №2.

**6. Заключение**

Посочените приноси ми дават основание да дам **ПОЛОЖИТЕЛНА ОЦЕНКА** на дисертационния труд и да предложа на научното жури **ДА ПРИСЪДИ ОБРАЗОВАТЕЛНАТА И НАУЧНАТА СТЕПЕН „ДОКТОР“ в област на висше образование 1. Педагогически науки, професионално направление 1.2 Педагогика(Предучилищна и медийна педагогика), с обучение на английски език, на Олга-Евгения Атанасиос Филипу.**

**София Рецензент: …………………….**

**15.08.2019 /проф. дн Радослав Пенев/**